《过黄子寿适晾书画满壁赋呈贤尊考功》
清代·邵懿辰

古人之心不可寻，飒然秋风一室深。还留古人精爽在，鸾飘凤泊纷来临。

君家丈人爱书画，料简不使虫埃侵。中庭暴畏风日捐，悬之素壁高堂阴。

海王村中走仆仆，君从而后游书林。各投所好望门入，此时父子忽异心。

米老蒐奇有古癖，王充入市惟书淫。归来堆叠满箧几，论价不惜酬兼金。

俸钱到手便倾付，清茶展对喜溢襟。君之蓄书求有字，纸板不辨古与今。

未若丈人精品目，缣素甲乙排森森。朱繇铁石不遣慁，九原唤起欣知音。

夜阑直恐虹贯月，四边金薤垂琅琳。卧游傥欲众山响，中坐一鼓龙唇琴。

作者简介：邵懿辰，字位西，仁和人。道光辛卯举人，历官刑部员外郎，殉难。有《半岩庐集》。